b'\n_START_ARTICLE_\nMilan Pertot (u\xc4\x8ditelj)\n_START_SECTION_\n\xc5\xbdivljenje in delo\n_START_PARAGRAPH_\nObiskoval je u\xc4\x8ditelji\xc5\xa1\xc4\x8de v Kopru in ga uspe\xc5\xa1no zaklju\xc4\x8dil leta 1920. Tu se je tudi nau\xc4\x8dil igranja na klavir. Do leta 1926, ko je fa\xc5\xa1isti\xc4\x8dna oblast zaprla slovenske \xc5\xa1ole je pou\xc4\x8deval v raznih krajih slovenskega Krasa. \xc5\xa0e zelo mlad pa se je vklju\xc4\x8dil v prosvetno delo pri barkovljanski Adriji ter vodil njen pevski zbor. Leta 1930 se je izselil v Jugoslavijo in pou\xc4\x8deval v raznih krajih \xc5\xa0tajerske, ter v letih 1931\xe2\x88\x921937 v Litiji. V \xc4\x8dasu, ko je bil u\xc4\x8ditelj v Litiji je skupaj z Avgustom \xc5\xa0uligojem ustanovil mladinski pevski zbor Trboveljski slav\xc4\x8dki in pri njem sodeloval kot pianist-spremljevalec. Bil je tudi zborovodja Slovenskega u\xc4\x8diteljskega zbora. Leta 1941 so ga nem\xc5\xa1ki okupatorji skupaj z dru\xc5\xbeino iz Maribora izgnali v Srbijo.Po osvoboditvi se je vrnil v Trst, kjer je pou\xc4\x8deval klavir v \xc5\xa1oli Glasbene matice, vodil zbore Pevskega dru\xc5\xa1tva \xc5\xa0kedenj, Pevskega dru\xc5\xa1tva Barkovlje in mo\xc5\xa1ki pevski zbor Prosek-Kontavel. Ustanovil je tudi kvintet Zarja, ki je veliko nastopal na Radiu Trst A. Zbral in harmoniziral je barkovljanske ljudske pesmi, ki jih je pod naslovom Stare tr\xc5\xbea\xc5\xa1ke narodne pesmi leta 1952 izdala tr\xc5\xbea\xc5\xa1ka Glasbena matica, delni ponatis je iz\xc5\xa1el leta 1970 pod naslovom Pet starih tr\xc5\xbea\xc5\xa1kih narodnih pesmi. (COBISS) Dne 26. maja 1984 je Pevsko dru\xc5\xa1tvo Barkovlje svoj me\xc5\xa1ani pevski zbor poimenovalo v Me\xc5\xa1ani pevski zbor Milan Pertot-Barkovlje.'